## Odluka Ustavnog suda Republike Hrvatske broj U/IV-83/1991. od 4. srpnja 1991.

### NN 35/1991 (18.7.1991.), Odluka Ustavnog suda Republike Hrvatske broj U/IV-83/1991. od 4. srpnja 1991.

# USTAVNI SUD REPUBLIKE HRVATSKE

Ustavni sud Republike Hrvatske, na sjednici 4. srpnja 1991. godine,
donio je

## ODLUKU

I. Poništava se

- Odluka o raspisivanju referenduma o izdvajanju iz općine Otočac i
pripajanju općini Titova Korenica:

1. Zbora građana Mjesne zajednice Zalužnica od 10. studenoga 1990. godine;

2. Skupštine Mjesne zajednice Vrhovine od 16. studenoga 1990;

3. Skupštine i Zbora građana Mjesne zajednice Doljani od 26. studenoga
1990;

4. Zbora građana Mjesne zajednice Srpsko Polje od 27. studenoga 1990;

5. Zbora građana Mjesne zajednice Podum od 28. studenoga 1990. godine;

6. Zbora građana Mjesne zajednice Donji Babin Potok od 29. studenoga
1990;

7. Zbora građana Mjesne zajednice Gornji Babin Potok od 29. studenoga
1990;

8. Zbora građana Mjesne zajednice Gornje Vrhovine od 29. studenoga 1990;

9. Zbora građana Mjesne zajednice Turjanski od 29. studenoga 1990;

10. Zbora građana Mjesne zajednice Škare od 30. studenoga 1990;

11. Zbora građana Mjesne zajednice Drenov Klanac i Brloška Dubrava od
1. prosinca 1990;

12. Zbor građana Mjesne zajednice Ponori od 1. prosinca 1990;

13. Zbora građana Mjesne zajednice Rudopolje od 1. prosinca 1990;

14. Zbora građana Mjesne zajednice Brlog od 1. prosinca 1990;

15. Zbora građana Mjesne zajednice Glavace od 1. prosinca 1990;

16. Zbora građana Mjesne zajednice Dabar od 1. prosinca 1990.

II. Ova odluka objavit će se u "Narodnim novinama",
službenom listu Republike Hrvatske, i službenim glasilima općine Otočac
i općine Titova Korenica.

**Obrazloženje**

Skupština općine Otočac podnijela je ovome sudu zahtjev za ocjenu ustavnosti
i zakonitosti odluka o raspisivanju referenduma donesenim u 16 mjesnih
zajednica. U mjesnim zajednicama navedenim u točki I. izreke od 1. do 16.
donesene su osporene odluke o raspisivanju referenduma radi odlučivanja
o izdvajanju područja tih mjesnih zajednica iz sastava općine Otočac i
njihovom pripajanju općini Titova Korenica.

Ustavni sud Republike Hrvatske prihvatio je zahtjev i poništio osporene
odluke o raspisivanju referenduma.

Sud je navedene odluke poništio iz sljedećih razloga:

Prema članu 10. stavu 2. Zakona o područjima općina u SR Hrvatskoj ("Narodne
novine", br. 39/62, 5/63, 13/65, 54/65, 27/67, 8/68, 20/68, 21/68,
30/70, 44/70, 48/70, 11/73, 6/74, 42/74, 1/75, 9/78, 31/80, 40/81, 5/86,
48/86, 55/86, 27/88, 29/88) odluku o raspisivanju referenduma radi pribavljanja
mišljenja građana o izdvajanju pojedinog mjesta iz sastava određene općine
donosi općinska skupština te općine ako to zahtijeva 10 posto građana mjesta
odnosno područja. Po pribavljenom mišljenju građana, općinska skupština
dostavlja zahtjev o izdvajanju Saboru Republike Hrvatske zajedno sa svojim
mišljenjem i prijedlogom kako to propisuje stavak 3. iste zakonske odredbe.
Naime, prema stavku 2. članka 1. Zakona područje općina, to jest mjesta
koja ulaze u njihov sastav, utvrđuje se isključivo zakonom. Pri tome treba
istaknuti da izjašnjavanje građana na referendumu ima samo savjetodavni
karakter jer rezultat referenduma ne obvezuje Sabor Republike Hrvatske
da donese zakon u skladu s mišljenjem građana izraženim na referendumu.

U konkretnom slučaju, dakle, odluku o raspisivanju referenduma samo
radi pribavljanja mišljenja građana o izdvajanju navedenih mjesnih zajednica
iz sastava općine Otočac mogla je donijeti samo Skupština općine Otočac.

Kako su osporene odluke donijeli nenadležni organi, one su suprotne
navedenim odredbama Zakona, pa zbog toga ne mogu proizvoditi nikakove pravne
učinke.

Stoga je Sud odlučio kao u izreci ove odluke

USTAVNI SUD REPUBLIKE HRVATSKE

Broj: U/I-83/1991.

Zagreb, 4. srpnja 1991.

Predsjednik

**Jadranko Crnić, v. r.**

Odluka, NN 35/1991-980